สังคมข่าวหุ้น
ได้เวลารีบาวด์ ตลาดหุ้นไทยเริ่มฟื้นตัว หลังนักลงทุนหยุดยาวหลายวัน ล่าสุด IMF มองเศรษฐกิจไทยมีเสถียรภาพ แนวโน้มเติบโตดี จากยอดนักท่องเที่ยว
ได้เวลารีบาวด์ ตลาดหุ้นไทยเริ่มฟื้นตัว หลังนักลงทุนหยุดยาวหลายวัน ล่าสุด IMF มองเศรษฐกิจไทยมีเสถียรภาพ แนวโน้มเติบโตดี จากยอดนักท่องเที่ยว
17 ต.ค. 2565

ได้เวลารีบาวด์
ตลาดหุ้นไทยเริ่มฟื้นตัว หลังนักลงทุนหยุดยาวหลายวัน ล่าสุด IMF มองเศรษฐกิจไทยมีเสถียรภาพ แนวโน้มเติบโตดี จากยอดนักท่องเที่ยว ขณะที่ความกังวลผลกระทบน้ำท่วมลดลง แบงก์ชาติมองมีน้อย พื้นที่อุตสาหกรรมปลอดภัย ขณะที่กลุ่มผู้ผลิตรถยนต์ไฟฟ้า กลายเป็นธุรกิจดาวรุ่ง
EA วิ่งแรง รับ EV รุ่ง ล่าสุดอมร ทรัพย์ทวีกุล รองประธานเจ้าหน้าที่บริหาร บริษัท พลังงานบริสุทธิ์ จำกัด (มหาชน) ผู้นำนวัตกรรมด้านพลังงานสะอาด พร้อมพัฒนายานยนต์ไฟฟ้าเพื่อการพาณิชย์ (Commercial EV) ทั้งรถโดยสารพลังงานไฟฟ้า และ เรือโดยสารพลังงานไฟฟ้า ตลอดจนสถานีชาร์จไฟฟ้าด้วยเทคโนโลยี Ultra-fast Charge ที่ทันสมัย ด้วยฝีมือคนไทย เพื่อป้อนเข้าสู่ระบบขนส่งมวลชนสาธารณะของประเทศ ยกระดับการเดินทางที่สะดวก ทันสมัย และไร้มลพิษอย่างเป็นรูปธรรม
JWD โตทุกธุรกิจ ชวนินทร์ บัณฑิตกฤษดา ประธานกรรมการบริหารและประธานเจ้าหน้าที่บริหาร บมจ.เจดับเบิ้ลยูดี อินโฟโลจิสติกส์ มั่นใจผลการดำเนินงานครึ่งปีหลังของปีนี้จะเติบโตแข็งแกร่งอย่างต่อเนื่อง โดยภาพรวมการดำเนินงานเดือน ก.ค.ที่ผ่านมาถึงปัจจุบันอยู่ในระดับที่น่าพอใจ โดยเฉพาะเดือน ส.ค.ที่ผ่านมา เห็นการฟื้นตัวของธุรกิจรับฝากและบริหารยานยนต์อย่างชัดเจนเมื่อเทียบกับไตรมาส 2/2565 เนื่องจากได้รับงานให้บริการโลจิสติกส์แก่ผู้ผลิตรถยนต์ไฟฟ้า (EV Car) ส่งผลดีต่อรายได้และกำไรขั้นต้น
หุ้นเช่าซื้อร่วงหนัก นักลงทุนผวาสารพัดมาตรการสกัดช่องรวย ทั้งเพดานดอกเบี้ย คู่แข่งรายใหม่ อย่างธนาคารออมสิน รวมทั้งดอกเบี้ยขาขึ้น จับมือกันแดงยกแผง SAWAD MTC อาการน่าเป็นห่วง แม้ผู้บริหารยืนยันผลกระทบน้อยก็ตาม
EASTW ยังเงียบ ไม่ตอบรับหนังสือทวงทรัพย์สินจากกรมธนารักษ์ วันนี้ “วงษ์สยาม” ผู้ชนะประมูลท่ออีอีซี 2.5 หมื่นล้านบาท ลงพื้นที่สำรวจก่อนรับมอบทรัพย์สินในปีหน้า เจ้าใหม่ยืนยันสานต่อโครงการได้แน่นอน หากรายเดิมไม่มีปัญหา
SCB ออกหุ้นกู้คุ้มครองเงินต้น แพททริก ปูเลีย Head of Financial Markets Function ธนาคารไทยพาณิชย์ (SCB) เตรียมเปิดจำหน่ายหุ้นกู้ที่มีอนุพันธ์แฝงอ้างอิงกับอัตราดอกเบี้ยประเภท THOR Link Binary Note ออกโดยธนาคารไทยพาณิชย์ รุ่น SCB24OE เสนอขายระหว่างวันที่ 17-20 ต.ค. 2565 อายุการลงทุน 2 ปี (21 ต.ค. 2565-21 ต.ค. 2567) และคุ้มครองเงินต้น 100% เมื่อถือจนครบกำหนดไถ่ถอน โดยจ่ายผลตอบแทนทุก 3 เดือน ซึ่งธนาคารจะจ่ายผลตอบแทนทั้งสิ้นจำนวน 8 งวด เริ่มจ่ายงวดแรกในวันที่ 23 ม.ค. 2566 และสิ้นสุดงวดสุดท้ายในวันที่  21 ต.ค. 2567 มีเงื่อนไขการจ่ายผลตอบแทนที่อัตราดอกเบี้ยอ้างอิง THOR
โบรกฯ ไม่หยุด สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ย้ำวันหยุดเอเปค 16-18 พ.ย. สำนักงาน ก.ล.ต. ได้พิจารณาแล้ว เห็นควรกำหนดให้ช่วงวันดังกล่าวเป็นวันทำการตามปกติของบริษัทหลักทรัพย์และผู้ประกอบธุรกิจสัญญาซื้อขายล่วงหน้า (ผู้ประกอบธุรกิจ) เพื่อไม่ให้ส่งผลกระทบต่อกิจกรรมทางเศรษฐกิจ เนื่องจากผู้ประกอบธุรกิจถือเป็นตัวกลางสำคัญในการให้บริการด้านการลงทุนแก่ภาคธุรกิจและประชาชน
แสนสิริลงทุนเพิ่ม แจ้งมติบอร์ด ให้ซื้อหุ้นบริษัท สิริ ทีเค โฟร์ อีกจำนวน 150,000 หุ้น หรือคิดเป็นสัดส่วน 30% มูลค่าที่ตราไว้หุ้นละ 100 บาท มูลค่ารวม 74.18 ลบ. จาก กลุ่ม Tokyu Corporation ส่งผลให้ บริษัทฯ ถือหุ้นบริษัทดังกล่าว 100%
หุ้นใหญ่ซื้อเพิ่ม ชนินทร์ เย็นสุดใจ ประธานกรรมการ บริษัท สตาร์ค คอร์เปอเรชั่น จำกัด (มหาชน) หรือ STARK เผยเมื่อวันที่ 12 ตุลาคม 2565 วนรัชต์ ตั้งคารวคุณ ผู้ถือหุ้นใหญ่อันดับหนึ่ง ได้ทำรายการซื้อหุ้น จำนวน 19,793,100 หุ้น ราคาเฉลี่ยอยู่ที่ 3.75 บาทต่อหุ้น คิดเป็นมูลค่ารวม 74,224,125 บาท โดยภายหลังการซื้อหุ้นดังกล่าวทำให้ปัจจุบันถือหุ้น STARK รวมทั้งหมด 8,491,543,100 หุ้น
IMH ขยายกิจการ สิทธิวัตน์ กำกัดวงษ์ ประธานเจ้าหน้าที่บริหาร บมจ.โรงพยาบาลอินเตอร์เมดิคัล แคร์ แอนด์ แล็บ (IMH) และ ประธานบริหาร โรงพยาบาล IMH ธนบุรี เปิดเผยว่า กลุ่มโรงพยาบาล IMH ได้ปรับแผนการดำเนินงานหลังโควิด โดยรีแบรนด์ โรงพยาบาลประชาพัฒน์ สู่ โรงพยาบาล IMH ธนบุรี และล่าสุดมีแผนขยายเครือ คลินิกเวชกรรม IMH จำนวน 10 แห่ง ในไตรมาส 4/2565 เพื่อรองรับคนไข้บัตรทองและเงินสด ย่านฝั่งธนบุรี เข้าใช้บริการโรงพยาบาลฯ แบบเต็มสูบ เพื่อรักษาฐานผลประกอบการให้อยู่ในระดับสูง